text: Op die vvijse. O rade van auntueren.
  Heere Godt leert ons beden
  Wt vierigher minnen gront
  Neempt af ons quade seden
  Die wy hebben inden mondt
  Een liedeken willen wy singhen
  So ghy ons hebt gheleert
  Doet my mijn herte ontspringhen
  Dat ick my leere bedwinghen
  So wordet mijn vruecht vermeert.
  O Heere God onse Vader
  Die daer inden Hemel sijt
  Nv helpt ons alle gader
  Wt desen bedroefden tijt
  So en worden wy niet bedroghen
  Al van des duyuels serpent
  Wy worden so dickwils beloghen
  Dus bidden wy Godt van hier bouen
  Die alle herte kent.
  Gheheylicht sy uwen name
  Toecomende sy ons v rijck
  Nv wilt ons toch maken bequame
  Ons Christenen alle ghelijck
  Dat wy v woort bewaen
  Dach auont ende nacht.
  En laet ons niet veruaren
  Al van die helsche scharen
  Ghy hebbet die meeste macht.
  Vwen wille gheschiede op der eerden
  Als hy inden Hemel doet
  
  Dat wijt al nemen in weerden
  Al waert oock teghenspoet
  Gheeft ons verduldelijck lijden
  Wat teghen uwen wille staet
  O Heere wilt ons verblijden
  Stelt uwen toorne besijden
  Ons armen toch niet en versmaet.
  Noch bid ick Heere wilt ons gheuen
  Dats heden ons daghelicx broot
  En daer die siele by moet leuen
  Dat hebben wy meest van noot
  Ghy hebbet selue ghesproken
  Dat sal ons best versaen
  Diet lesen wil die macht soecken
  Het staet gheschreuen in boecken
  En laet ons daer niet af gaen.
  Wilt ons onse schult vergheuen
  Ghelijck wy onse schuldenaers doen
  Op dat wy niet en beuen
  Al in die helsche gloen
  Daer wy souden moeten lijden
  Ende eewich steruen die doot
  O Heere wilt ons verblijden
  In dese allendighe tijden
  V bermherticheyt is so groot.
  En leyt ons niet in becoren
  Maer verlost ons van allen quaen
  Ons vleesch is so cranck gheboren
  Ten can niet wederstaen,
  Die werelt doet ons bedrieghen
  So dickmael op eenen dach
  Gods woort en mach niet lieghen
  Laet t’swerelts ghenuechte vlieghen
  Die v niet helpen en mach.
  
  O Heere wilt ontfanghen
  Van ons dit schoon ghebet
  Wy hebben so groote verlanghen
  Wy werden so haest belet
  Wy werden so haest verdronghen
  Van also cleynen saeck
  Dus sijdy oudt oft jonghen
  Elck wacht hem van quade tonghen
  So crijchdy in Gods woorden smaeck.
  Die ons dit Liedeken dichte
  Die was vol fantazijen
  Ons Heere Godt wil hem verlichten
  Inder eewicheyt verblijen
  Ende dat hy mach verwinnen
  Alle sijn lijden groot
  Elck die wil hem versinnen
  Laet ons met herten beminnen
  Die voor ons sterf den doot.